text: Ny anholdelse i sag om brutalt røveri
  11 oktober 2012 kl. 09.36
  En litauer blev ved 11-tiden fremstillet i grundlovsforhør i Kolding. Han sigtes for at være en af tre røvere, som begik et meget brutalt røveri hos en urmager i Vejle i april.
  Ved røveriet hos guldsmed Ranch Svendsen i Nørregade i Vejle kort efter åbningen den 14. april knuste tre mænd montre med smykker - og der blev brugt peberspray mod personalet. 
  Der var fem ansatte i butikken, da røverne slog til, bl.a. parret som ejer forretningen.
  
  I tre retninger
  Efter røveriet løb de tre mænd fra butikken. De havde stjålet smykker for et større beløb. 
  Mændene forsvandt i tre retninger på gågaden i Vejle - og sporet fortaber sig der. 
  I lang tid havde politiet kun sparsomme spor. Men i løbet af sommeren pegede sporene mod, at røverne kunne være fra Litauen.
  
  fængslet in absentia
  For en måned siden blev en litauer fængslet in absentia ved et grundlovsforhør i Kolding. Manden er udrejst af Danmark - og er stadig efterlyst internationalt.
  
  Anholdt i  Midtjylland
  Onsdag blev den anden litauer så anholdt på anmodning fra lokalpolitiet i Vejle. Han blev anholdt i Midt- og Vestjyllands Politikreds. 
  - Vi mener, at vi har to af de tre gerningsmænd, siger vicepolitikommissær Jens Møller Pedersen, Vejle, til TV SYD.
  